《登灵岩》
清代·曹仁虎

溪回停兰桡，一径破苍霭。层峰隐孤云，断涧流浅濑。

行行不辞劳，空翠落衣袂。林昏夜烟微，路仄崖石碍。

回看径转幽，远瞩情逾快。嵌空出招提，铃铎语天外。

萧条掩石门，寂历到香界。客来息烦襟，散发对清籁。

凭高俯湖光，波涛势交会。遥山七十二，罗列青如黛。

烟岚入空濛，朝暮各殊态。缅惟馆娃人，事去逾千载。

香径寒流清，屟廊荒草废。夕霏送残阳，峰巅变明晦。

萧萧闻松篁，隐隐动梵呗。支筇随归樵，苍茫发长慨。

作者简介：曹仁虎（1731—1787）清文学家、藏书家。字来殷，号习庵，嘉定（今属上海）人。少称奇才，乾隆二十二年（1757），南巡，献赋，召试列一等，赐举人，授内阁中书。二十六年（1761），成进士，选庶吉士，授编修。每遇大礼，高文典册，多出其手。擢右中允，充日讲起居注官，累迁侍讲学士。五十一年，视学粤东。方按试连州，闻母讣，酷暑奔丧，昼夜号泣，竟以毁，卒於途。著有《宛委山房诗集》、《蓉镜堂文稿》，并与王鸣盛、王昶、钱大昕、赵文哲及吴泰来、黄文莲称“吴中七子”。